MEMORANDUM O FINANCOVANÍ
Európska komisia ďalej v tomto dokumente  nazývaná „KOMISIA“, konajúca za Európske spoločenstvá a v ich mene, ďalej v tomto dokumente nazývané „SPOLOČENSTVÁ”
na jednej strane a
Vláda Slovenskej republiky ďalej v tomto dokumente nazývaná „PRÍJEMCA“
na strane druhej,
DOSIAHLI NASLEDUJÚCU DOHODU:
Opatrenie špecifikované v Článku 1 sa bude realizovať a financovať z rozpočtových zdrojov SPOLOČENSTIEV v súlade s ustanoveniami tohto Memoranda. Technický, právny a administratívny rámec realizácie opatrenia uvedeného vyššie v Článku 1 vymedzujú Všeobecné podmienky uvedené v prílohe k Rámcovej dohode medzi KOMISIOU a PRÍJEMCOM z 10. mája 1994 a dopĺňajú podmienky tohto Memoranda a osobitné ustanovenia prílohy k tomuto dokumentu.

ČLÁNOK 1 - PODSTATA A PREDMET
SPOLOČENSTVÁ v rámci svojho programu pomoci formou grantu prispejú na financovanie nasledujúceho OPATRENIA:
Číslo programu:	2002/000-626
Názov:	Osobitný program 2002 na podporu vyradenia jadrovej elektrárne Jaslovské Bohunice V1 z prevádzky a následných opatrení v odvetví energetiky na Slovensku
Doba trvania:	Do 30. novembra 2004

ČLÁNOK 2 - ZÁVÄZOK SPOLOČENSTIEV
Výška finančného príspevku SPOLOČENSTIEV je pevne stanovená a rovná sa maximálne 10 miliónom eur. Ďalej v tomto dokumente sa uvádza ako „GRANT ES“.

ČLÁNOK 3 - TRVANIE A UPLYNUTIE PLATNOSTI
Týmto sa na aktuálne OPATRENIE dáva k dispozícii tento GRANT ES na kontrahovanie do 30. 11. 2004 v súlade s ustanoveniami tohto Memoranda. Do stanoveného dátumu musia byť podpísané všetky zmluvy. Všetky prostriedky GRANTU ES, ktoré by prípadne k tomuto dátumu neboli kontrahované, budú zrušené. Konečný termín vyplácania prostriedkov z GRANTU ES je 30. 11. 2005. Všetky úhrady sa musia uskutočniť pred konečným termínom vyplácania. KOMISIA však môže vo výnimočných situáciách súhlasiť s primeraným predĺžením obdobia kontrahovania alebo vyplácania, ak PRÍJEMCA v primeranom čase požiada o takéto predĺženie, a ak ho riadne zdôvodní. Platnosť tohto Memoranda sa končí uplynutím obdobia vyplácania GRANTU ES. Všetky nevyplatené finančné prostriedky sa musia Komisii vrátiť.

ČLÁNOK 4 – ADRESY
Korešpondenciu súvisiacu s vykonaním OPATRENIA, uvádzajúcu číslo a názov OPATRENIA, treba adresovať nasledovne:

pre SPOLOČENSTVO:

Eric Van Der Linden
Delegácia Európskej komisie na Slovensku
Panská 3
811 01 Bratislava
Slovenská republika

pre PRÍJEMCU:

Pál Csáky, národný koordinátor zahraničnej pomoci
		podpredseda vlády pre európsku integráciu
Úrad vlády Slovenskej republiky
		Námestie slobody 1
		811 06 Bratislava 
Slovenská republika

ČLÁNOK 5 - POČET ORIGINÁLOV
Toto Memorandum bolo vyhotovené a podpísané v dvoch origináloch v anglickom jazyku.

ČLÁNOK 6 – NADOBUDNUTIE PLATNOSTI
Toto Memorandum nadobúda právnu silu dňom jeho podpísania oboma zmluvnými stranami. Žiadne výdavky vynaložené pred uvedeným dátumom nie sú oprávnené výdavky na účely GRANTU ES.
Prílohy sú neoddeliteľnou súčasťou tohto Memoranda.

Vyhotovené v ……         	Vyhotovené v..................
Dátum …………………………           	Dátum ………………………………

ZA PRÍJEMCU:	ZA SPOLOČENSTVÁ:
……………………….. 	……………………………….
………………………..	……………………………….	
Prílohy
1. Rámcová dohoda (Prílohy A a B)
2. Osobitné ustanovenia (Príloha C)
3. Viditeľnosť/publicita (Príloha D)

PRÍLOHA C

1. ZÁMERY A POPIS
Všeobecné zámery
Celkovým zámerom „Osobitného programu“ je pomoc Slovensku pri príprave na členstvo v EÚ v súvislosti s jadrovou energetikou a energetikou, predovšetkým však pomoc pri príprave a realizácii rozhodnutia Slovenskej republiky zo 14. septembra 1999 o predčasnom odstavení a v súvislosti s krátkodobými prioritami Predvstupového partnerstva v týchto oblastiach.
Dosiahne sa to podporou prvej etapy vyradenia jadrovej elektrárne Jaslovské Bohunice V1 z prevádzky a podporou opatrení, vyplývajúcich z  rozhodnutia o predčasnom odstavení tejto elektrárne, nevyhnutných z hľadiska nutnej reštrukturalizácie, zvýšenia a modernizácie výroby energie, odborov prenosu a distribúcie elektrickej energie a zlepšovaním efektívnosti využitia energie.
„Osobitný program“ bude prínosom z hľadiska medzinárodného úsilia znášať spolu s orgánmi Slovenskej republiky finančné dôsledky predčasného odstavenia a vyradenia JE Jaslovké Bohunice V1 z prevádzky.
Konkrétne zámery
Konkrétnym zámerom tohto programu je príspevok do „Medzinárodného Fondu podpory vyradenia JE Jaslovské Bohunice z prevádzky“. Účelom tohto Fondu je financovať alebo spolufinancovať dve hlavné oblasti prác formou špecializovaných grantov:
(i) činnosti pri vyradení z prevádzky v súvislosti s reaktormi 1 a 2 JE V1 Jaslovské Bohunice („okno“ jadrových projektov“);
(ii) opatrenia vyplývajúce z prijatého rozhodnutia odstaviť a vyradiť z prevádzky vyššie uvedené reaktory, ktoré by napomohli nevyhnutnú reštrukturizáciu, vylepšenie a modernizáciu v odboroch výroby, prenosu a distribúcie elektrickej energie, a tiež zvýšenie efektívnosti využitia energie („okno“ nejadrových projektov)
Podpora sa bude zabezpečovať formou dodávok tovarov, prác a služieb.
„Medzinárodný Fond podpory vyradenia z prevádzky JE Jaslovské Bohunice“
Tento Fond - založený Správnou radou Európskej banky pre obnovu a rozvoj (EBOR) 12. júna 2000 - bude spravovať Zhromaždenie prispievateľov, ktoré zabezpečí strategické vedenie spôsobom zlučiteľným s Pravidlami. Zhromaždenie bude v jeho činnosti podporovať Výkonný výbor. EBOR ako správca Fondu poskytne technické služby, projektové riadenie, finančné, právne a administratívne služby. Financovanie projektu bude podmienené spokojnosťou Zhromaždenia prispievateľov s tým, ako Slovensko dodržiava svoje záväzky súvisiace s odstavením. Do Fondu môže prispievať ktorýkoľvek člen EBOR a ktorákoľvek zainteresovaná krajina. Krajiny môžu svoje príspevky navzájom združovať. Minimálna výška jednotlivého príspevku je 1,5 milióna eur. Príspevky možno vyčleniť na niektorý z účelov Fondu, nie však na špecifické projekty.
Fond pristúpil k svojej činnosti na prvom zasadnutí Zhromaždenia prispievateľov, ktoré sa konalo 16. novembra 2001. Pri tejto príležitosti, po prijatí zákona o vyňatí projektov financovaných z prostriedkov Fondu z daňovej a colnej povinnosti v Národnej rade Slovenskej republiky, Banka a Slovenská republika podpísali Grantovú rámcovú dohodu, ktorá sa v júni 2002 stala právoplatnou a právne záväznou medzinárodnou zmluvou. Pri príležitosti konania prvého Zhromaždenia prispievateľov toto Zhromaždenie schválilo aj prvý rozpočet a pracovný program Fondu. Počet prispievateľov sa zvyšuje a v súčasnosti medzinárodný grantový fond podporilo už sedem prispievateľov, predovšetkým členské štáty Európskej únie ako aj iné európske štáty. Zhromaždeniu prispievateľov predsedá Európska komisia ako zástupca Európskych spoločenstiev, najväčšieho prispievateľa do Fondu.
Slovenské orgány vypracovali postupnosť projektov na predčasné odstavenie a vyradenie jadrovej elektrárne Jaslovské Bohunice V1 z prevádzky. Tieto návrhy projektov sú členené na štyri kategórie a to príprava na definitívne odstavenie, dokumentácia vyradenia z prevádzky, riadenie odpadového hospodárstva a opatrenia v odvetví energetiky („okno“ nejadrových projektov). Tieto projekty sa ďalej rozpracovávajú a predkladajú Správcovi Fondu a Zhromaždeniu prispievateľov Medzinárodného Fondu podpory vyradenia z prevádzky elektrárne Jaslovské Bohunice, ktorí rozhodujú o konkrétnych návrhoch na financovanie na základe grantových zmlúv, ktoré Správca Fondu uzavrie s Príjemcom. V tejto etape ešte jednotlivé projekty nie sú dostatočne vyspelé na to, aby Prispievatelia mohli prijímať rozhodnutia o poskytnutí grantov. Takéto rozhodnutia by sa mali prijať v priebehu roka 2003.
EBOR dostane plnú kompenzáciu všetkých nákladov vynaložených v súvislosti s Fondom za prvé dva roky činnosti Fondu na základe ročných rozpočtov schválených Zhromaždením. Po uplynutí úvodného dvojročného obdobia Zhromaždenie spolu s EBOR prehodnotí kompenzačné opatrenia. Zámerom je dosiahnuť dohodu o pevne stanovenom poplatku vo výške približne 2 % celkovej výšky príspevkov. Budú sa uplatňovať zásady a pravidlá obstarávania EBOR. Pritom platí všeobecné pravidlo, že obstarávanie sa bude obmedzovať iba na krajiny prispievateľov a krajiny, v ktorých EBOR pôsobí. Doba pôsobnosti Fondu je desať rokov, ak sa neukončí skôr na základe rozhodnutia Zhromaždenia. Zhromaždenie tiež môže predĺžiť dobu pôsobnosti Fondu na ďalšie obdobie, ak to bude potrebné na splnenie zámerov Fondu.
Pravidlá upravujúce činnosť Fondu sú uvedené v Prílohe 1
Celkové podmienky programu
V rámci „osobitného programu“ sa finančné prostriedky na výpomoc budú poskytovať a vyplácať striktne súbežne s včasným postupom prípravy a konečnej realizácie definitívneho odstavenia určených reaktorov JE Jaslovské Bohunice V1. V pravidlách Fondu sú tiež zapracované jednoznačné ustanovenia v tomto duchu ustanovujúce,  že financovanie bude podmienené spokojnosťou Zhromaždenia s plnením záväzkov odstavovania zo strany krajiny Príjemcu.

2. CELKOVÝ ROZPOČET (v miliónoch euro)
Číslo	Zámery a projekty	Celková podpora Phare	Inštitucionálna základňa	Investície	
2002/000-626	Medzinárodný Fond podpory vyradenia JE Jaslovské Bohunice z prevádzky	10			
	Celkom	10			
Poznamenávame, že do Medzinárodného Fondu podpory vyradenia JE Jaslovské Bohunice z prevádzky už bolo vyčlenených 10 miliónov eur z Osobitného programu na rok 1999. Tento program inicioval príspevok Európskych spoločenstiev na vyradenie JE Jaslovské Bohunice z prevádzky prostredníctvom už spomenutého Fondu. Ďalších 20 miliónov eur bolo vyčlenených z Osobitného programu na rok 2000 a 25 miliónov eur z Osobitného programu na rok 2001. Tieto prostriedky boli v plnej výške určené pre Medzinárodný Fond podpory vyradenia JE Jaslovské Bohunice z prevádzky. Na tento program bolo spolu s príspevkom podľa tohto Návrhu na financovanie vyčlenených 65 miliónov eur z celkového zamýšľaného príspevku pre Slovensko vo výške 150 miliónov eur na obdobie do roku 2006.
Pretože prostriedky vyčlenené v rámci tohto programu predstavujú príspevok Spoločenstiev do medzinárodného grantového fondu, program ako taký si nevyžaduje spolufinancovanie zo strany orgánov Slovenskej republiky. Činnosť slovenského kontrahenta spočíva vo využití vlastných prostriedkov z národného Slovenského štátneho fondu likvidácie zariadení jadrových elektrární na doplnenie podpory z prostriedkov Medzinárodného Fondu podpory vyradenia JE Jaslovské Bohunice z prevádzky, to znamená prostriedkov poskytnutých jeho Prispievateľmi.
Finančná pomoc programu PHARE smerovala v predchádzajúcich rokoch do slovenských orgánov jadrového dozoru a do celkového zvyšovania úrovne jadrovej bezpečnosti na Slovensku.
V nejadrovej oblasti podpora programu PHARE smerovala do podpory celkovej harmonizácie s acquis, predovšetkým so smernicami o elektrine a plyne, a do realizácie energetickej politiky Slovenskej republiky.

3. IMPLEMENTAČNÉ DOHODY
a) Finančné a projektové riadenie
Medzinárodný Fond podpory vyradenia JE Jaslovské Bohunice z prevádzky
Finančné prostriedky vyčlenené na podporné činnosti v Slovenskej republike na základe tohto projektu budú Slovensku poskytované prostredníctvom „Medzinárodného Fondu podpory vyradenia JE Jaslovské Bohunice z prevádzky“. Ide o grantový fond pod správou EBOR. Komisia prevedie finančné prostriedky priamo Európskej banke pre obnovu a rozvoj.
Správu Fondu prevezme EBOR v rámci Pravidiel Fondu. Definitívne rozhodnutia prijíma a projekty vyberá Zhromaždenie prispievateľov do Fondu.
Pravidlá Fondu zabezpečujú, že Komisia sa bude podieľať na výbere projektov, dostávať pravidelné správy o činnosti pri správe Fondu a bude mať zastúpenie v riadiacom orgáne Fondu. Tieto pravidlá stanovujú aj úlohy a zodpovednosť, ako aj všeobecné podmienky vyplácania finančnej pomoci z programu Phare do Fondu. Revízne inštitúcie Európskej komisie dostanú dostatočné právomoci na kontrolu využívania príspevkov Komisie do Fondu. Budú sa rešpektovať pravidlá určovania oprávnenosti zmluvných dodávateľov z členských a partnerských štátov Európskej únie.
b) Konečný termín kontrahovania a vyplácania
„Kontrahovanie“ príspevku Komisie do Fondu musí byť uzavreté do 30. novembra 2004. V tejto súvislosti dokumenty Európskej komisie o príspevkoch adresované správcovi Fondu reprezentujú kontraktačnú listinu s právnou silou. Všetky úhrady do Fondu sa musia uskutočniť do 30. novembra 2005. Platby z Fondu možno uskutočňovať počas celej doby pôsobnosti Fondu.
c) Vrátenie finančných prostriedkov
Akékoľvek nepatričné konania alebo podvody odhalené kedykoľvek počas realizácie programu budú mať za následok vrátenie finančných prostriedkov Komisiou.
V prípade zistenia, že realizácia opatrenia nezodpovedá čiastočne alebo v plnom rozsahu vyčlenenej pomoci, Komisia patrične preskúma daný prípad, predovšetkým požiada krajinu príjemcu, aby v stanovenej lehote predložila svoje vyjadrenie, a aby napravila prípadné nepatričné konanie.
Po preskúmaní, ktoré upravuje predchádzajúci odsek, môže Komisia znížiť, pozastaviť alebo zrušiť pomoc v súvislosti s príslušnými opatreniami, ak sa pri preskúmaní potvrdí nepatričné konanie, nevhodná kombinácia finančných prostriedkov alebo nedodržiavanie jednej z podmienok memoranda o financovaní a osobitne, ak sa potvrdí akákoľvek významná zmena, ovplyvňujúca podstatu alebo podmienky realizácie opatrenia, uskutočnená bez toho, aby bola Komisia požiadaná o súhlas. Akékoľvek zníženie alebo zrušenie pomoci má za následok vymáhanie zaplatených čiastok.
V prípadoch, keď Komisia nepatričné konanie pokladá za nenapravené, alebo ak určitá operácia ako celok alebo ktorákoľvek jej časť nezdôvodňuje celú pomoc alebo jej časť na ňu poskytnutú, Komisia primerane preskúma daný prípad a požiada krajinu príjemcu, aby v stanovenej lehote predložila svoje vyjadrenie. Po tomto preskúmaní, ak krajina príjemcu nepodnikne žiadne nápravné opatrenia, Komisia môže:
(a) znížiť alebo zrušiť akýkoľvek preddavok;
(b) zrušiť celkom alebo čiastočne pomoc poskytnutú na dané opatrenie.
Komisia stanoví výšku korekcie s prihliadnutím na charakter nepatričného konania a na rozsah akýchkoľvek zlyhaní systémov správy a kontroly.
Bez ohľadu na vrátenie nepoužitých a neoprávnene čerpaných finančných prostriedkov sa po uplynutí platnosti Memoranda o financovaní a po záverečnej revízii spoľahlivosti a konzistencie zmlúv a úhrad, ako aj dodržiavania ustanovení Memoranda o financovaní, s prihliadnutím na nezávislé stanovisko záverečnej revízie, Komisia môže vydať doplnkový príkaz na vrátenie čiastky.
d) Finančné toky
Úhrady platieb, ktoré predpokladá tento program, sa riadia ustanoveniami Článku H Pravidiel Medzinárodného Fondu podpory vyradenia JE Jaslovské Bohunice z prevádzky.

4. MONITOROVANIE A VYHODNOTENIE
Medzinárodný Fond podpory vyradenia JE Jaslovské Bohunice z prevádzky
EBOR v zmysle stanovených požiadaviek pripraví výkazy a technickú dokumentáciu vrátane Výročnej správy o činnosti Fondu. Tieto správy a výkazy poskytnú komplexný prehľad o realizácii pracovného programu Fondu (schváleného Zhromaždením prispievateľov) vrátane otázok súvisiacich so záväzkami ohľadom odstavenia, podmienok definovaných v zmluvách o projektových grantoch, riadenia konkrétnych projektov a prípadných významnejších problémov z hľadiska programu.

5. OPATRENIA NA BOJ PROTI PODVODOM, REVÍZIA A HODNOTENIE
Medzinárodný Fond podpory vyradenia JE Jaslovské Bohunice z prevádzky
Finančné výkazy Fondu budú auditovať interní a externí audítori EBOR. Dohoda o príspevku definuje požiadavky na audit, zodpovedajúce všeobecným ustanoveniam Európskej komisie a je v plnom súlade so zaužívanou praxou pri podobných dohodách o zakladaní fondov s EBOR.
Všetky memorandá o financovaní ako aj zmluvy z nich vyplývajúce sú predmetom dohľadu a finančnej kontroly zo strany Komisie (vrátane Európskej kancelárie na boj proti podvodom) a revízií Účtovného dvora. Súčasťou týchto opatrení sú aj previerky verejných súťaží a kontraktácie ex-ante uskutočňované Delegáciou v príslušnej kandidátskej krajine a kontroly priamo na mieste.
Komisia s cieľom zaistiť účinnú ochranu finančných záujmov Spoločenstiev môže uskutočňovať kontroly a inšpekcie priamo na mieste v súlade s postupmi, ktoré predpokladá Nariadenie Rady (EURATOM, EC) č. 2185/96.

6. VIDITEĽNOSŤ/PUBLICITA
EBOR bude zodpovedať za prijímanie opatrení potrebných na zabezpečenie publicity všetkých činností financovaných z programu. Toto bude prebiehať v úzkej súčinnosti s Delegáciou Komisie. Pravidlá Fondu zaručia prijatie opatrení potrebných na zabezpečenie primeranej publicity EÚ i všetkých aktivít, ktoré EÚ financuje.

7. OSOBITNÉ PODMIENKY
Ak dohodnuté záväzky nebudú splnené z dôvodov, ktoré má pod kontrolou vláda Slovenskej republiky, Komisia môže program prehodnotiť a podľa vlastného uváženia zrušiť celý program alebo jeho časť a/alebo presunúť nepoužité finančné prostriedky na iné účely zodpovedajúce cieľom programu Phare.

PRÍLOHA D

INFORMOVANIE A PUBLICITA PRE PROGRAMY PHARE, ISPA A SAPARD EURÓPSKYCH SPOLOČENSTIEV
1.	Cieľ a rozsah
	Opatrenia, týkajúce sa informovania a publicity v súvislosti s pomocou z programu Phare Európskeho spoločenstva, majú za cieľ zvýšiť povedomie verejnosti a transparentnosť krokov EÚ, a vytvárať konzistentný obraz o opatreniach týkajúcich sa všetkých kandidátskych krajín. Informovanie a publicita sa bude týkať opatrení, ktoré dostávajú príspevky z programu Phare.
2.	Všeobecné zásady
	Príslušný autorizujúci predstaviteľ programu (Programme Authorising Officer), ktorý má na starosti realizáciu Memoránd o financovaní a ostatné formy pomoci, bude zodpovedný za publicitu priamo na mieste. Publicita sa bude robiť v spolupráci Delegáciami EK, ktoré budú informované o opatreniach podniknutých v tomto smere.
	Kompetentné národné a regionálne orgány podniknú všetky primerané administratívne kroky na zabezpečenie účinnej aplikácie týchto dojednaní, a na spoluprácu s Delegáciou EK priamo na mieste.
	Opatrenia súvisiace s informovaním a publicitou, opísané nižšie, sú založené na ustanoveniach nariadení a rozhodnutí vzťahujúcich sa na Štrukturálne fondy. Sú to:
-	Nariadenie  (EEC) 1159/2000 Official Journal of the European Communities No L130/30, 31 May  2000;
-	Rozhodnutie Komisie z 31. mája 1994; Official Journal of the European Communities No L 152/39, 18 June 1994. 
Špecifické ustanovenia týkajúce sa programu ISPA sú zahrnuté v:
-	Rozhodnutie Komisie z 22. júna 2001, Official journal of the European Communities No L.182/58
Opatrenia súvisiace s informovaním a publicitou musia dodržiavať ustanovenia hore uvedených nariadení a rozhodnutí. Manuál o dodržiavaní poskytne národným, regionálnym a miestnym orgánom Delegácia EK v príslušnej krajine.
3.	Informovanie a publicita týkajúce sa programov Phare 
	Informovanie a publicita budú predmetom koherentného súboru opatrení, definovaných kompetentnými národnými, regionálnymi a miestnymi orgánmi v spolupráci s Delegáciami EK počas trvania platnosti Memoranda o financovaní a budú sa týkať programov a iných foriem pomoci.
	Náklady na informovanie a publicitu, súvisiace s jednotlivými projektmi, budú hradené z rozpočtu týchto projektov.
	Pri realizácii programov Phare budú platiť opatrenia stanovené pod písmenom (a) a (b) nižšie:
(a)	Kompetentné orgány kandidátskych krajín publikujú obsah programov a iných foriem pomoci v čo najvhodnejšej forme. Zabezpečia, aby sa takéto materiály vhodne distribuovali, a aby boli k dispozícii pre zainteresované strany. Zabezpečia konzistentnú prezentáciu pripravených informačných a propagačných materiálov na celom území kandidátskej krajiny.
(b)	Opatrenia informovania a publicity na mieste budú zahŕňať nasledovné:
(i)	V prípade infraštruktúrnych investícií s nákladmi prevyšujúcimi 1 mil. EUR:
- 	billboardy postavené na mieste realizácie, inštalované podľa ustanovení  nariadenia a rozhodnutia spomenutých v časti 2 vyššie, a podľa technických špecifikácií manuálu, ktorý poskytne Delegácia EK v danej krajine.
- 	trvalé pamätné tabule na objektoch infraštruktúry prístupných verejnosti, ktoré majú byť inštalované podľa ustanovení nariadenia a rozhodnutia spomenutých v časti 2 vyššie, a podľa technických špecifikácií manuálu, ktorý poskytne Delegácia EK v danej krajine.
(ii) V prípade produktívnych investícií, opatrení na rozvoj miestneho potenciálu a všetkých ostatných investícií, ktoré dostávajú finančnú pomoc z programov Phare, Ispa alebo Sapard:
- 	opatrenia s cieľom zvýšiť povedomie o pomoci programov Phare, Ispa alebo Sapard na strane potenciálnych príjemcov a širokej verejnosti, v súlade s ustanoveniami citovanými v časti 3(b)(i) vyššie.
- 	opatrenia zacielené na žiadateľov o verejné prostriedky čiastočne financované programami Phare, ISPA alebo SAPARD vo forme informovania o formulároch, ktoré takí žiadatelia majú vyplniť, o tom, že časť pomoci pochádza z EÚ, a špecificky z programov Phare, ISPA alebo SAPARD, v súlade s ustanoveniami naznačenými vyššie.
4.	Zviditeľnenie pomoci EÚ v podnikateľských kruhoch a medzi potenciálnymi príjemcami i širokou verejnosťou
	4.1	Podnikateľské kruhy
	Podnikateľské kruhy treba čo najlepšie informovať o pomoci, ktorá sa ich najpriamejšie týka.
	Orgány, zodpovedné za realizáciu pomoci, zabezpečia existenciu vhodných kanálov pre poskytovanie informácií potenciálnym príjemcom, osobitne malým a stredným podnikom (SMEs). Medzi ne by malo patriť aj poskytnutie informácií o administratívnom postupe, ktorý treba dodržať. 
	4.2	Ostatní potenciálni príjemcovia
	Orgány, zodpovedné za realizáciu pomoci, zabezpečia existenciu vhodných kanálov pre poskytovanie informácií všetkým osobám, ktoré majú, alebo by mohli mať prospech z opatrení týkajúcich sa vzdelávania, zamestnanosti alebo rozvoja ľudských zdrojov. Pre tento účel zabezpečia spoluprácu inštitúcií poskytujúcich odbornú prípravu v rámci politiky zamestnanosti, podnikov či skupiny podnikov, vzdelávacích stredísk a mimovládnych organizácií.
	Formuláre
	Formuláre vydávané národnými, regionálnymi alebo miestnymi orgánmi, týkajúce sa oznámenia o pomoci, žiadosti o ňu, a jej pridelenia, ktoré sú určené pre konečných príjemcov alebo každú inú osobu majúcu nárok na takú pomoc, budú uvádzať, že finančnú pomoc poskytuje EÚ, a špecificky program Phare, Ispa alebo Sapard. Oznámenie o pomoci zasielané príjemcom bude uvádzať výšku alebo percento pomoci financovanej daným programom. Ak sú také dokumenty označené národným alebo regionálnym znakom, musí byť na nich aj znak EÚ rovnakej veľkosti.
4.3	Široká verejnosť
	Médiá
	Kompetentné orgány budú informovať médiá najvhodnejším spôsobom o aktivitách spolufinancovaných EÚ, a konkrétne programami Phare, ISPA alebo SAPARD. Taká účasť na financovaní sa bude primerane odrážať v týchto informáciách.
	Pre tento účel budú predmetom informačných opatrení najmä zahájenia operácií (po tom, ako boli prijaté Komisiou) a dôležité fázy v ich implementácii, osobitne v regionálnych médiách (tlači, rozhlase a televízii). Musí byť zabezpečená primeraná spolupráca s Delegáciou EK v kandidátskej krajine.
	Princípy stanovené v dvoch predchádzajúcich odsekoch budú platiť pre oznámenia, ako sú tlačová správa alebo komuniké.
	Informačné podujatia
Organizátori informačných podujatí, ako napr. konferencií, seminárov, trhov a výstav, súvisiacich s implementáciou operácií spolufinancovaných programami Phare, Ispa alebo Sapard, explicitne uvedú participáciu EÚ. Dajú sa využiť možnosti na umiestnenie európskych vlajok v zasadacích miestnostiach a znaku EÚ  na dokumentoch, v závislosti od okolností. Delegácia EK v kandidátskej krajine bude podľa potreby pomáhať v príprave a realizácii takýchto podujatí.
	Informačné materiály
Publikácie (ako napr. brožúry a letáky) o programoch alebo podobných opatreniach financovaných či spolufinancovaných programami Phare, Ispa alebo Sapard, by mali na svojej prednej strane uvádzať jasnú informáciu o účasti EÚ na financovaní, ako aj znak EÚ tam, kde sú použité národné, alebo regionálne znaky.
	Ak takéto publikácie obsahujú predslov, mal by byť podpísaný ako osobou zodpovednou za kandidátsku krajinu, tak aj za Komisiu delegátom Komisie, aby sa zabezpečilo, že účasť EÚ je jasne vyjadrená.
	V takýchto publikáciách budú tiež uvedené národné a regionálne orgány, zodpovedné za informovanie zainteresovaných strán.
	Hore uvedené zásady budú platiť aj pre audiovizuálny materiál.
5.	Osobitné dojednania týkajúce sa billboardov, pamätných tabúľ a plagátov
Aby sa zabezpečilo zviditeľnenie opatrení spolufinancovaných programami Phare, Ispa alebo Sapard, kandidátske krajiny zabezpečia dodržiavanie nasledujúcich opatrení na informovanie a publicitu:
	Billboardy
	Billboardy, poskytujúce informácie o účasti EÚ na financovaní investície, by mali byť postavené na miestach všetkých projektov, v ktorých je výška účasti EÚ 1 mil. EUR alebo viac. Dokonca aj tam, kde kompetentné národné alebo regionálne orgány nepostavia billboard oznamujúci ich vlastné zapojenie do financovania, pomoc EÚ musí aj tak byť oznámená na osobitnom billboarde. Billboardy musia mať veľkosť, ktorá je primeraná rozsahu danej operácie (berúc do úvahy výšku spolufinancovania zo strany EÚ), a mali by byť pripravené podľa pokynov obsiahnutých v technickom manuáli, o ktorom sa hovorí vyššie, a ktorý poskytne Delegácia EK.
	Billboardy nebudú odstránené skôr než šesť mesiacov po ukončení prác, a všade, kde to je možné, budú nahradené pamätnou tabuľou v súlade so špecifikáciami uvedenými v technickom manuáli, o ktorom sa hovorí vyššie.
	Pamätné tabule
	Trvalé pamätné tabule by mali byť umiestnené na miestach prístupných širokej verejnosti (kongresové centrá, letiská, stanice, atď.). Okrem znaku EÚ musia také tabule uvádzať podiel financovania EÚ spolu s uvedením príslušného programu (Phare, Ispa alebo Sapard).
	Tam, kde sa národný, regionálny alebo miestny orgán, alebo iný konečný príjemca rozhodne postaviť billboard, umiestniť pamätnú tabuľu, vystaviť plagát alebo urobiť čokoľvek iné na poskytovanie informácií o projektoch s nákladmi menšími než 1 mil. EUR, účasť EÚ musí byť tiež uvedená.
6.	Záverečné ustanovenia
	Príslušné národné, regionálne alebo miestne orgány môžu v každom prípade uskutočniť ďalšie opatrenia, ak to uznajú za vhodné. Budú o tom konzultovať s Delegáciou EK a informovať ju o iniciatívach, na ktoré sa podujali, tak, aby sa Delegácia mohla vhodne zúčastniť na ich realizácii.
	Aby sa napomohlo implementácii týchto ustanovení, bude Komisia v prípade potreby, prostredníctvom svojej Delegácie, poskytovať technickú pomoc vo forme usmernenia v otázke požiadaviek na dizajn. Bude pripravený manuál v príslušnom jazyku krajiny, ktorý bude obsahovať podrobné usmernenia týkajúce sa dizajnu v elektronickej forme, a ktorý bude k dispozícii na požiadanie.